Pernille Vermund (LA), 2024-03-14:
Gennem livet er vi vant til at træffe egne beslutninger om, hvordan vi vil indrette vores tilværelse.
Vi er rundet af en fælles kultur, men vi prioriterer forskelligt i hverdagen.
Det skal vi også kunne, når vi bliver ældre og får brug for pleje.
Det kan vi langtfra alle steder i dag.
Ældreplejen i Danmark er præget af en alt for stor ensretning i tilbuddene, og det er en skam.
Ældre mennesker er lige så forskellige som alle andre, og ældre skal have noget at vælge imellem.
Øget selvbestemmelse og mangfoldighed i tilbuddene kræver et opgør med politisk detailregulering og offentlig ensretning.
I mange år har ansvaret for ældreplejen ligget hos kommunerne med tillid til, at de kunne løse den meget komplekse opgave, som værdig ældrepleje udgør.
Den opgave har kommunerne ikke løst godt nok.
Ældre har ret til frit valg, men kun under halvdelen af landets kommuner har etableret friplejehjem, og i hver fjerde kommune er der stadig ikke mulighed for at vælge privat hjemmepleje som alternativ til den kommunale.
Med velfærdsaftalerne på ældreområdet gik den daværende socialdemokratiske regering og dens støttepartier endnu længere.
For modsat velfærdsaftalerne på dagtilbuds- og folkeskoleområdet gav velfærdsaftalerne på ældreområdet frihed til kommunerne på bekostning af borgerne.
I de tre kommuner, som aftalen og dagens lovforslag omhandler, kan kommunen fratage de ældre retten til at vælge en privat leverandør af hjemmepleje.
Det er et skridt i en helt forkert retning, og det var af gode grunde en enig borgerlig opposition, der stod uden for aftalen på ældreområdet, og det var en enig borgerlig opposition, der stemte imod, da vi første gang behandlede forslag, som skulle udmønte aftalen.
Dengang sagde Venstres ordfører følgende, og jeg citerer: »Lovforslaget her, forslag om lov om velfærdsaftaler på ældreområdet, kan både fratage og begrænse ældres frihedsrettigheder.
Det kan vi i Venstre på ingen måde støtte.
Det er simpelt hen systemtænkning af værste skuffe.
Lovforslaget giver nemlig kommunerne mulighed for at kunne nedlægge fritvalgsmuligheden, f.eks. når det gælder madservice, pleje og omsorg, og, hvad værre er, borgerne kan ikke engang klage, hvis de f.eks. bliver frataget deres hjemmehjælp, som er en privat aktør, og i stedet får tildelt kommunal hjemmehjælp.
Det er simpelt hen ikke i orden.«
Venstres ordfører fortsætter: »Regeringen indfører nu lovgivning, hvor man med helt åbne øjne åbner for, at ældres ret til frit valg tages fra dem, og samtidig vil de tusindvis af ældre reelt heller ikke have en klagemulighed.
Det er simpelt hen systemtænkning af værste skuffe, når man på rød stue strammer systemskruen for de tusindvis af sårbare ældre, som kun har begrænsede ressourcer til at råbe vagt i gevær.
Jeg var meget enig med Venstres ordfører dengang, og jeg kan desværre konstatere, at Venstre har skiftet holdning i forhold til frit valg på ældreområdet, og at Venstre i dag stemmer for at give kommunerne lov til at fratage borgerne deres frie valg af hjemmepleje.
Liberal Alliance ønsker at fremme det kommunale selvstyre, men ikke på bekostning af de rettigheder, vi i Folketinget har besluttet at sikre borgerne, og borgernes ret til at vælge frit mellem offentlige og private leverandører skal ikke afvikles.
Den skal udvides og garanteres til alle borgere.
Derfor stemmer vi imod dagens lovforslag.
Jeg glemte at sige, at jeg skulle hilse fra Konservative og sige, at de også stemmer imod.